bifidus faktor
Bifidus faktor, vækstfaktor — især til stede i modermælk — for Bifidobacterium bifidum, en bakterie, der med laktose som substrat producerer mælkesyre og eddikesyre. Herved sænkes pH i barnets tarm, og vækst af andre bakterier som fx forrådnelsesbakterier hæmmes. Sukkerarten laktulose tilsættes modermælkserstatninger, da den har effekt som bifidus faktor.

Bifidobacterium bifidum anvendes ved fremstilling af surmælksprodukter. Se også Acidophilus og mejeriteknologi.